text: Ny anklage: Spillede 10.000 kr. på Vejle-kamp
  09 oktober 2014 kl. 18.36
  Matchfixingsagen vokser. Endnu en mand er nu anklaget for at have spillet på en fixet fodboldkamp mellem Vejle og Hvidovre. Han har bl.a. spillet på kampen i kiosker i Vejle - og observeret kampen.
  Manden anklages for at have spillet 10.000 kroner på en kamp i 1. division mellem Vejle og Hvidovre 14. november 2010.
  I forvejen er en 27-årig mand anklaget for groft bedrageri ved at have aftalt resultatet af to kampe i 2010.
  Først mente anklagemyndigheden, at den 27-årige kunne erklære sig skyldig, men efter flittig omtale af sagen i Berlingske viste det sig ikke at passe.
  Manden, der ikke selv er fodboldspiller, nægter sig skyldig, og denne sag skal afgøres af Københavns Byret først i februar næste år.
  Allerede tidligt i efterforskningen blev flere fodboldspillere sigtet af politiet for at have deltaget i fupnummeret.
  Men nu er der altså rejst tiltale mod en mand, der på et 
  tidspunkt delte en lejlighed med den 27-årige, skriver www.b.dk.
  Manden skal have spillet 10.000 kroner på udfaldet af kampen mellem Vejle og Hvidovre i flere kiosker i Vejle.
  Angiveligt var hans rolle løbende under kampen at sende sms-beskeder til den 27-årige om udviklingen i kampen. Den 27-årige befandt sig tilsyneladende i den kinesiske spilleby Macau.
  